Kampen om KrFs sjel
KrF er splittet. Spørsmålet om regjeringsdeltagelse handler for mange i partiet om langt mer enn praktisk politikk og politiske løsninger. Det handler om verdier og menneskesyn. Det vi er vitne til, er en kamp om KrFs sjel. Partiet har alltid hatt et anstrengt forhold til Frp. I tidligere tider var det en gjensidig forakt mellom sentrale politikere i de to partiene. Men med en ny generasjon politikere i begge partier, har tonen blitt lettere.Frp-leder Siv Jensen har fremstått som mer ansvarlig og mindre populistisk enn forgjenger Carl I. Hagen. Samtidig har KrF-leder Knut Arild Hareide hatt en annen, mer inkluderende tone overfor Jensen og hennes folk. Den gnagende uroen har likevel ligget i KrF, særlig etter at partiet forut for høstens stortingsvalg åpnet opp for å samarbeide med Frp. Mange har fryktet en smitteeffekt; at folk skulle forbinde KrF med Frps holdninger i innvandrings - og asylpolitikken.Det er ikke den praktiske politikken som skremmer mest. Her kan de bli enige om mye. Det som skaper størst avstand mellom de to partiene, er måten de snakker om disse spørsmålene på. Ut fra enkelte Frp-politikeres ordvalg og tonefall leser mange i KrF et menneskesyn som de ikke kan stå inne for. Paradoksalt nok er det Frps forsøk på å rydde opp som har skapt nye problemer. Det har vært forståelse for at Siv Jensen ikke kan ta et internt partioppgjør samtidig som hun sitter og forhandler i Nydalen. Men det er ikke forståelse for at Siv Jensen sto fast på sin tidligere bruk av ordet snikislamisering - mens Frps nestleder Ketil Solvik-Olsen i forrige ukes møte med internasjonal presse erkjente at dette var et dårlig ordvalg.At Solvik-Olsen tok avstand fra begrepet, mens Siv Jensen ikke klarte det, minnet mange i KrF på hvorfor de har strittet imot Frp i utgangspunktet. De ser dette som Frps klassiske dobbeltkommunikasjon, der partiet både dyrker fordommer, og samtidig markerer avstand til de samme fordommene. I dag må partiet ta det umulige valget. Går KrF inn i regjering, kan det vinne hjertesaker, men tape sjelen. Blir partiet stående utenfor, vil en ny regjering ta valg som er stikk i strid med mange av KrFs kjerneverdier. Valg som kunne blitt annerledes dersom KrF var med.
KrF står overfor et umulig valg. Nå har Frp-leder Siv Jensen gjort det enda vanskeligere å få KrF med i regjering.